OKRESNÁ PROKURATÚRA ŽILINA 
Moyzesova 20, 011 56 Žilina 1

Číslo: 1 Pv 49/14/5511	Žilina 05.04.2016 
EEČ: 2-43-103-2016

U Z N E S E N I E

Trestná vec:	obv. XXXXX 
Trestný čin:	Prečin Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov
Prečin Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov 
Rozhodol: 	prokurátor Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie 
ktorý je trestne stíhaný pre trestný čin:
- Prečin Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov
- Prečin Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov  

sa v skúšobnej dobe, určenej uznesením prokurátora Okresnej prokuratúry Žilina zo dňa 18.7.2014 spisová značka 1 Pv 49/14/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.

Podľa ustanovenia §217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Dňa 06.10.2013 v čase asi o 15:30 hod. v Podhorí, okr. Žilina, po tom, čo XXXXX prišiel osobným autom pred bránu rodinného domu XXXXX v Podhorí, pristúpil XXXXX k autu a prikázal XXXXX, aby vystúpil z vozidla, na čo XXXXX odvetil, že to neurobí, následne XXXXX otvoril vodičove dvere a udrel XXXXX päsťou do tváre a následne ho vytiahol z vozidla a začal ho kopať a udierať, po čom XXXXX spadol na zem, kde ho XXXXX viackrát kopol a keď sa XXXXX zodvihol zo zeme, tak ho XXXXX opätovne udrel päsťou do hlavy a povedal mu slová „my sme spolu ešte neskončili“ a z miesta činu odišiel, čím svojím konaním spôsobil XXXXX zranenia – zlomeninu nosových kostí s minimálnym posunom a krvácaním z nosa, deviáciu septa nosa doľava minimálne, odierky chrbta nosa, odierku hornej pery vľavo, odierku krku vľavo, pomliaždenie a opuch ušnice vľavo jednoduché s krvným výronom za uchom vľavo v oblasti processus mastoideus, ktoré si vyžiadali práceneschopnosť v trvaní 2 týždne.

Uznesením prokurátora Okresnej prokuratúry Žilina zo dňa 18.7.2014, spisová značka 1 Pv 49/14/5511, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX  
	18 mesiacov
 
Odôvodnenie:
Uznesením prokurátora OP Žilina sp. zn. 1Pv 49/14/5511  zo dňa 18.07.2014, právoplatným dňa 03.09.2014, bolo podmienečne zastavené trestné stíhanie proti obvinenému XXXXX pre prečin výtržníctva podľa § 364 ods. 1 písm. a) Tr. zák. a prečin ublíženia na zdraví podľa § 156 ods. 1 Tr. zák. so skúšobnou dobou v trvaní 18 mesiacov, ktorá uplynula dňa 03.03.2016.

Vzhľadom ku skutočnosti, že obvinený XXXXX počas skúšobnej doby viedol riadny život, nedopustil sa žiadneho závažnejšieho protispoločenského konania, splnil tak všetky zákonné podmienky pre vyslovenie o osvedčení sa v skúšobnej dobe. 

Preto bolo potrebné rozhodnúť tak, ako je uvedené vo výrokovej časti tohto uznesenia. 
 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 

JUDr. Ľuboš Kríž
prokurátor